TSR พุ่งแรง 7% สูงสุดในรอบ 2 เดือน โบรกฯชี้กำไรปีนี้โตเด่น 53% แนะซื้อเป้า 4 บ.อัพไซด์สูง
TSR พุ่งแรง 7% สูงสุดในรอบ 2 เดือน โบรกฯชี้กำไรปีนี้โตเด่น 53% แนะซื้อเป้า 4 บ.อัพไซด์สูง โดย ณ เวลา 14.59 น. อยู่ที่ระดับ 2.78 บาท บวก 0.18 บาท หรือ 6.92% ด้วยมูลค่าซื้อขาย 9.30 ล้านบาท
21 พ.ค. 2561

ผู้สื่อข่าวรายงานว่า บริษัท เธียรสุรัตน์ จำกัด (มหาชน) หรือ TSR ณ เวลา 14.59 น. อยู่ที่ระดับ 2.78 บาท บวก 0.18 บาท หรือ 6.92% ด้วยมูลค่าซื้อขาย 9.30 ล้านบาท ราคาหุ้นปรับตัวแรงในรอบ 2 เดือน โดยนับตั้งแต่หุ้นขึ้นไปทดสอบระดับ 2.80 บาท เมื่อวันที่ 22 มี.ค.61

บล.เออีซี ระบุในบทวิเคราะห์ว่า ช่วงไตรมาส1/61 กำไรสุทธิคิดเป็น 21.2% ของประมาณการกำไรทั้งปี และยังคงประมาณการเดิม โดยคาดปี 2561 TSR จะมีกำไรสุทธิ 119 ล้านบาท เติบโต 53.8%เทียบช่วงเดียวกันของปีก่อน ด้วยแรงหนุนจาก 1) แผนเพิ่มช่องทางขายผ่านสื่อออนไลน์ ภายใต้โครงการผ่อนสบาย เพื่อเจาะกลุ่มลูกค้าผู้บริโภคที่ไม่มีบัตรเครดิต
2) แผนเพิ่มบุคลากรด้านการขาย ทั้งการเพิ่มพนักงานขายทางโทรศัพท์ของบริษัทเอง (ปีนี้จะเพิ่มอีก 80 คน เป็น 150 คน) และการเพิ่มพนักงานขายทางโทรศัพท์ภายนอกบริษัทอีก 3-4 Outsource 3) แผนเพิ่มทีมขายเพื่อรุกตลาดประเทศลาวให้เข้มข้นขึ้น และ 4) นโยบายคุมเข้มสินเชื่อเพื่อลดค่าใช้จ่ายหนี้สงสัยจะสูญและหนี้สูญ
เพื่อสะท้อนแนวโน้มกำไรปีนี้ที่กลับมาโตสดใส จากนโยบายคุมเข้มสินเชื่อและการเพิ่มความเข้มข้นในกลยุทธ์ด้านการขาย อีกทั้งราคาหุ้นยังมี Upside ถึง 57.5% จากพื้นฐานปี 2561 ที่ 4.0 บาท (อิง PER 22x และ Fully diluted EPS จากการใช้สิทธิ์ TSR-W1) และคาดให้ Div.Yield ปีนี้ที่ 5.7% จึงคงแนะนำ “ซื้อ”